DEĊIŻJONI TAL-KUMMISSJONI
tal-15 ta’ Novembru 2007
li temenda d-Deċiżjoni 92/452/KEE dwar ċerti gruppi ta’ ġbir u produzzjoni ta’ embrijoni fil-Kanada, fi New Zealand u fl-Istati Uniti ta’ l-Amerika
(notifikata taħt id-dokument numru C(2007) 5457)
(Test b’relevanza għaż-ŻEE)
(2007/752/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/556/KEE tal-25 ta’ Settembru 1989 dwar kundizzjonijiet ta’ saħħa ta’ l-annimali li jirregolaw il-kummerċ intrakomunitarju f’pajjiżi terzi u l-importazzjoni minnhom ta’ embrijoni ta’ annimali domestiċi ta’ l-ispeċi tal-bovini (1), b’mod partikolari l-Artikolu 8(1) tagħha,
Billi:
(1)
Id-Deċiżjoni tal-Kummissjoni 92/452/KEE tat-30 ta’ Lulju 1992 li tistabbilixxi listi ta’ gruppi ta’ ġbir ta’ l-embrijuni u gruppi ta’ produzzjoni ta’ l-embrijuni approvati f’pajjiżi terzi għall-esportazzjoni ta’ embrijuni tal-bovini lill-Komunità (2) tistipula li l-Istati Membri għandhom jimpurtaw embrijuni biss minn pajjiżi terzi fejn inġabru, ġew ipproċessati u nħażnu minn gruppi ta’ ġbir ta’ l-embrijuni u gruppi ta’ produzzjoni ta’ l-embrijuni elenkati f’dik id-Deċiżjoni.
(2)
New Zealand talbet li jitneħħa tim wieħed mill-gruppi ta’ ġbir ta’ l-embrijoni mil-lista fir-rigward ta’ l-entrati għal dan il-pajjiż.
(3)
Il-Kanada u l-Istati Uniti ta’ l-Amerika talbu li jsiru emendi għall-entrati ta’ dawk il-pajjiżi f’dawk il-listi fir-rigward ta’ ċerti gruppi ta’ ġbir u ta’ produzzjoni ta’ l-embrijoni.
(4)
Il-Kanada u l-Istati Uniti ta’ l-Amerika pprovdew garanziji fir-rigward ta’ konformità mar-regoli adattati stipulati fid-Direttiva 89/556/KEE u l-gruppi kkonċernati ta’ ġbir u ta’ produzzjoni ta’ l-embrijoni ġew uffiċjalment approvati għall-esportazzjoni lejn il-Komunità mis-servizzi veterinarji ta’ dawk il-pajjiżi.
(5)
Id-Deċiżjoni 92/452/KEE għandha għalhekk tiġi emendata skond dan.
(6)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 92/452/KEE huwa emendat skond l-Anness ta’ din id-Deċiżjoni.
Artikolu 2
Din id-Deċiżjoni għandha tgħodd mill-1 ta’ Diċembru 2007.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 15 ta’ Novembru 2007.